**Kantonalna javna ustanova „Porodično savjetovalište“**

**Odjeljenje za razvojno-istraživačke poslove i socijalne inovacije**

**Amer Šenderović, stručni savjetnik**

**Odgovori za Portal: istinomjer.ba**

**Vi ste u Porodičnom savjetovalištu imali kampanju „Djeca, mladi i internet“. Koliko je prisutno nasilje** **nad djecom u okviru internet-okruženja?**

Internet je uspio svojim rastom i širenjem razbiti tradicionalnu komunikacijsku barijeru i učinio je mogućim dostupnost svih vrsta informacija svakom sa ličnim digitalnim uređajem kao što je to mobitel-smartphone, kompjuter, laptop, tablet ... u bilo koje vrijeme i mjestu na svijetu. S obzirom na to da je vrijednost Interneta kao edukacijskog sredstva već odavno prepoznata zbog bogatstva informacija, već duže vrijeme otkrivamo i kako tehnologijsko čudo može postati zastrašujuća po sigurnost djece s pojavom nasilja. Važno je da naglasimo da nasilje nad i među djecom u digitalnom svijetu nije nova pojava. S tim u vezi kada govorimo o novijim oblicima nasilja internet prostor je neizostavan a samim tim i pojava Cyberbullying-a. Zapravo ovaj vid nasilja je specifičan zato što njegovu osnovnu formu čini anonimnost i online publika, te što predstavlja upotrebu tehnologije u svrhu namjernog, učestalog i neprijateljskog ponašanja pojedinca ili grupe s namjerom da se učini štetu drugom djetetu. Međutim, o konceptu nasilja nad djecom u okviru internet okruženja kao pojavi iako se realizuje jako veliki broj radionica, predavanja i sl. tematskih okupljanja, ustvari najveći broj reakcija imamo kada se ono već desi. Posljedica toga je da nasilje iako dosta rašireno najčešće ostaje skriveno proizvodeći negativne posljedice.

S tim u vezi KJU „Porodično savjetovalište“ već duži niz godina kroz preventivni rad u vidu interaktivnih radionica i predavanja, te savjetodavno-terapeutskim radom sa osnovnim i srednjim školama, udruženjima i organizacija koje u svom radu imaju fokus na djeci i mladima u KS potičemo i potenciramo na promovisanju važnosti komunikacije i pravovremenog razgovora naročito njihovim roditeljima, te što sigurnije i odgovornije upotrebe Interneta među djecom i mladima.

**Koliko su djeca i mladi svjesni opasnosti, kao i roditelji?**

U današnjem vremenu korištenja interneta i društvenih mreža ne postoji temeljit i uspješan način za provjeru svih informacija i sadržaja koje su na mreži. U virtuelnom svijetu svako može imati kontrolu, biti svoj heroj lakim pritiskom na tipku on/off. Najveći problem je što se u stvari nedovoljno prate aktivnosti djece i mladih u digitalnom svijetu, ne prati se razvoj i pojava novih društvenih mreža-njihovi prednosti i nedostaci, ne informiše se dovoljno, i zapravo činjenica stoji da se ne uči dovoljno o digitalnoj tehnologiji i mogućnostima koje ona pruža. Kada govorimo o pojavi elektronskog nasilja ne smije se zaboraviti da svaka uvreda, prijetnja ili laž na internetu ostaje prisutna 24 sata svaki dan. Osoba izložena ovoj vrsti nasilja kamo god da ode izložena je mnogobrojnoj publici, što sve dodatno pojačava osjećaj nesigurnosti i straha. Upravo zato posljedice nasilja putem interneta ponekad mogu biti puno ozbiljnije od onih prouzrokovanih nasiljem u stvarnom životu. Važna karakteristika i opasnost navedene pojave odražava se u tome da u nasilju koje se provodi putem interneta nema fizičkog kontakta i stoga se i teže uviđa i razumije šteta koja se nanosi potencijalnoj žrtvi. Posebno sada kada se zbog vandredne situacije druženje djece i mladih svodi na minimalni izlazak i sastajanje sa prijateljima, naglašavamo posebno roditeljima da obrate pažnju kako tehnologija utiče na navedene odnose kod djece i mladih više nego ikad prije i da je neophodno da jedni i drugi što više i kvalitetnije komuniciraju o pojavi nasilja na internetu, i o tome kako se može spriječiti i boriti zajednički protiv ove pojave.

**Šta roditelji mogu poduzeti kako bi zaštitili svoju djecu od nasilja na internetu?**

Kada govorimo o različitim procesima odrastanja i sazrijevanja kod djece i mladih, roditelji su ti koji prenose znanje i nude nova saznanja, međutim kada je riječ o osposobljenosti i rukovanju modernom tehnologijom danas u tim istim porodicama djeca su ta koja vode glavnu riječ, i zapravo oni su ti koji *objašnjavaju roditeljima* kako koristiti mobitel i drugu tehnologiju. Ovdje važno naglasiti da kada je riječ o korištenju društvenih mreža, te interneta uopće roditelji moraju ulagati dodatne napore kako bi još više ojačali povjerenje na relaciji roditelj-dijete. Međutim, ovdje je neophodno da naglasimo da se problem dodatno usložnjava kada se mjera pređe, i kada djeca iz pozicije korisnika postanu korišteni. Tu na scenu nastupaju roditelji.

Roditelji ne bi trebali djeci predstavljati internet i društvene mreže kao nešto negativno, obzirom da se zaboravlja da eventualna striktna zabrana može prouzrokovati suprotno, i time povećati interes kod djece i učiniti korištenje interneta još atraktivnijim i izazovnijim. Zapravo svi mi moramo učiti djecu i mlade, shodno njihovoj dobi, da se mrežom i internetom služe pravilno i ispravno koriste. Dodatno najbitnije je da djecu i mlade učimo da na internetu vrijede ista pravila i norme ponašanja kao i u stvarnom svijetu, da posebno naglasak stavimo na to da ne trebaju odgovarati nepoznatim osobama, da ne trebaju dijeliti svoju privatnost ni sa kim, ne trebaju biti nepristojni, ne smiju vrijeđati i omalovažavati druge, te ono možda najvažnije, trebaju znati i imati uvijek na umu da se roditelju, odrasloj osobi od povjerenja, učitelju/ci, nastavniku/ici, pedagogu/ici, socijalnom radniku/ici, psihologu, i sl. uvijek mogu i trebaju povjeriti. Također, važno je da se roditelji dodatno informišu i doeduciraju, te da znaju gdje i kome prijaviti ukoliko dođe do slučaja nasilja na internetu. Naravno, informisanje i pronalaženje pravog pristupa kroz edukativni i preventivni rad koji podrazumijeva podizanje svijesti o navedenoj pojavi kod djece i mladih je možda i najbolji način njihove zaštite u online svijetu.

**Da li se vama u Porodičnom savjetovalištu obraćaju djeca i mladi s ciljem zaštite od** **nasilja preko interneta, naročito putem društvenih mreža?**

Iskustva KJU „Porodično savjetovalište“ po pitanju zaštite i prijavljivanja nasilja preko interneta, naročito putem društvenih mreža su takva da se nažalost veoma mali broj građana odvaži za isto, jer naše društvo nažalost još uvijek nije doseglo taj stepen svijesti i nema dovoljno razvijene parametre preventivnog djelovanja kad je riječ o navedenoj problematici . S tim u vezi, KJU „Porodično savjetovalište“ svojim preventivnim aktivnostima u zajednici nastoji promovisati značaj educiranja o jednoj ovako značajnoj temi, kao i načinima u postupanja kada je riječ o slučajevima nasilja preko interneta, naročito putem društvenih mreža. Naše aktivnosti i rad u zajednici posebno su prepoznate od strane profesionalaca iz osnovnih i srednjih škola, ali i udruženja i organizacija koje u svom fokusu imaju djecu i mlade, te nas isti i kontaktiraju u velikom broju tražeći različite vidove podrške. Ta podrška ogleda se u realizaciji interaktivnih edukativnih radionica za djecu i mlade, kao i interaktivnih edukativnih predavanja za roditelje i profesionalce. Cilj navedenih aktivnosti predstavlja otvoren razgovor o značaju i prednostima interneta i društvenih mreža, ali isto tako i o negativnim stranama i pojavama kao što je cyberbullying, te načini za njegovu prevenciju i prevazilaženje potencijalnih opasnosti kad je riječ o istom. Pored navedenih aktivnosti Savjetovalište u kontinuitetu izrađuje i objavljuje različite multimedijalne sadržaje koji tretiraju uopćeno temu interneta, njegovih prednosti ali i nedostatka. Svi sadržaji koji tretiraju navedenu tematiku i preventivni rad dostupni su putem naših info kanala (web stranica, facebook fun page, instagram ...). S tim u vezi želimo naglasiti da djecu i mlade o d najranije dobi moramo podučavati da jednako kao što opasnosti vrebaju u stvarnom svijetu, one postoje i u virtuelnom, te da nikakav oblik nasilja nije prihvatljiv bilo da se radi o stvarnom ili online svijetu, te da svako prisustvo nasilja i nasilničkog ponašanja među djecom i mladima zahtijeva ozbiljnost u reakciji kako bi se moglo pravilno i na vrijeme djelovati.

**Sarajevo, mart, 2021. godine**